Pyrochroa

Pyrochroa er en slekt av kardinalbiller der de europeiske artene er skarpt røde på farge, derav navnet som viser til kardinalenes røde kapper. De voksne billene har sagtakkede eller kamformede antenner. Larvene lever som rovdyr under barken på døde trær.

Utseende 
Middelsstore (8 – 17 mm), langstrakte, noe flate biller. De europeiske artene er skarpt røde eller oransje, andre arter kan være hovedsakelig svarte eller brunlige. Hodet er middels stort med fremoverrettede kjever (prognath). Fasettøynene er forholdsvis store. Antennene er ganske lange og kraftige, som oftest sagtakkede hos hunnene og kamformede hos hannene, og består av 11 ledd.  Brystskjoldet (pronotum) er forholdsvis lite og bredere enn langt. Dekkvingene er avlange og bredest i den bakerste delen, uten punktrekker. Beina er forholdsvis korte, vanligvis svarte. For- og mellomføttene har fem ledd, bakføttene fire. Larvene er avlange, flate, lyse og tynnhudete. De er bredest bakerst, den fremre delen av kroppen er ganske slank. Hodekapselen er rund og hodet er tydelig avsatt fra resten av kroppen. Kjevene er sigdformede. Antennene er forholdsvis lange, beina ganske korte. Bakkroppen ender i to spisse vedheng som danner en gaffel, i motsetning til resten av kroppen er det bakerste segmentet kraftig sklerotisert (hardt).

Levevis 
Larvene lever som rovdyr under barken på døde trær. Larveutviklingen kan ta 2-3 år. Noen arter legger egg på brannskadet virke, disse har infrarød-følsomme føleorganer og kan merke en skogbrann fra lang avstand. De flyr da dit for å legge egg på de nybrente stammene. De voksne billene spiser forskjellige salgs sukkerholdige væsker, for eksempel honningdugg produsert av bladlus og utflytende sevje. De kan også finnes på blomster der de drikker nektar. I alle fall noen arter produserer giftstoffet cantharidin, som antas å spille en rolle i tiltrekning mellom kjønnene. De skarpe fargene er signaler om at billene er giftige eller usmakelige. Noen ganger har insekter av andre familier etterlignet kardinalbiller, men kardinalbillene kan også etterligne giftige biller av andre familier, for eksempel rødvinger (Lycidae).

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien heteromerer, Tenebrionoidea Latreille, 1802
 Familien kardinalbiller, Pyrochroidae Latreille, 1807
 Underfamilien Kardinalbiller, Pyrochroinae Latreille, 1807
 Slekten Pyrochroa Müller, 1764 - 5 arter
 Pyrochroa bifoveata Molfini, Mancini & Bologna, 2022
 Pyrochroa coccinea (Linnaeus, 1761) – finnes i Norge
 Pyrochroa daglariensis Young, 2004
 Pyrochroa kiesenwetteri Fairmaire, 1849 - gjerne regnet som en underart av P. serraticornis
 Pyrochroa palliata Fabricius, 1775
 Pyrochroa pubescens Pic, 1907
 Pyrochroa serraticornis (Scopoli, 1763) – nærmest funnet i Danmark
 Pyrochroa subcostulata Fairmaire, 1891

Referanser

Eksterne lenker 
 
 Bilder:
 Dendroides sp.: 
 Larve: 

Biller formelt beskrevet i 1764
Kardinalbiller
Dyr formelt beskrevet av Otto Friedrich Müller